NaiveNeuron/SloPal huggingface dataset:
Hraško, Igor, poslanec NR SR (2014-09-17):
Ďakujem pekne, pani kolegyňa. Hovorili ste o tom, že naozaj Európsky sociálny fond by mal zmierňovať rozdiely v sociálnej oblasti, a teda najmä sa to týka zamestnanosti, resp. znižovania nezamestnanosti. Je otázne teda, či sa to týka len južných okresov, určite nie. Aj na severe Slovenska aj na východe Slovenska sú okresy, ktoré trpia týmto nedostatkom a je veľmi jednoduché zobrať si štatistiku, povedzme za posledných desať rokov, prípadne už od roku 2001, odkedy sa vlastne kohézia ako taká na potieranie regionálnych rozdielov a regionálnej pomoci dala využívať a pozrieť sa na to, ako tieto hladové doliny, ako sme ich kedysi nazvali, ako sa vylepšili. No nijak, absolútne nijak a tá istá nezamestnanosť, ktorá bola v roku 2001, prípadne 2004 až po 2014 je úplne rovnaká. Ako sa potom využívajú peniaze z eurofondov a najmä teda z Európskeho sociálneho fondu, ktorý má zlepšovať sociálne podmienky. To znamená, že má znižovať nezamestnanosť. Akým spôsobom teda vylepšili podmienky v týchto hladových dolinách? No nijakým, a toto je problém. Tie peniaze sú u nás míňané, nie využívané. Sú niekým spotrebovávané, ale nie sú účelne využívané na to, na čo sú určené. Toto je problém našich eurofondov a okrem toho, že sa z nich ešte časť stráca cestou, kým sa vôbec dostanú na miesto určenia, to je ten problém, o ktorom hovoríme stále. To je to rozkrádanie, že sa tu umožňuje, nieže to priamo niekto robí, to niekto umožňuje, je to tak nastavené a ostatní si predtým zakrývajú oči, lebo im to vyhovuje, prípadne z toho možno niečo majú. Len naozaj je to ťažké dokázať a pokiaľ sa to niekto snaží dokázať, tak sú tuná nástroje moci, opäť ovplyvniteľné vyšetrovanie, prokuratúru, súdy, atď., a potom sa nevyšetruje, a potom sa to zahladí a ostáva to pekne dostratena. Potom si niektorí povedia, veď ale žiadne trestné oznámenie nebolo úspešné.
Pročko, Jozef, poslanec NR SR (2020-05-19):
Ďakujem. Pán Cmorej, ja som si pozorne vypočul vašu správu, veľmi pozorne a ja nechcem s vami súhlasiť a nemôžem v tom, že ste povedali, že všetci vieme, ako to dopadne, to vyšetrovanie. A ja nechcem, aby to vyšetrovanie dopadlo tak, ako to vyšetrovanie dopadlo vždy, keď vyšetrovali vyšetrovatelia, ktorým bývalý minister vnútra alebo ministerka vnútra za SMER prikazovali, ako to má dopadnúť. Tak ja si myslím a môžem povedať aj za svojich kolegov, že práve opak musíme dôrazne žiadať, aby tie veci, ktoré sa tu diali, nezostali zabudnuté, ale aby sa vyšetrili. A všetky tieto veci, ktoré ste vy povedali, to je niečo neskutočné, čo sa tu dialo, aby páchatelia týchto trestných činov, ktorí nás okradli o obrovské, obrovské sumy, boli potrestaní. Takže nie tak, ako to dopadne, veď všetci vieme, ale nech to dopadne, ako spravodlivo má. A absolútne s vami súhlasím, to, čo sa tu dialo, bolo katastrofálne. Ďakujem.
Hrnčiar, Andrej, podpredseda NR SR (2017-10-11):
Pán poslanec Baláž.
Bagačka, Michal, poslanec NR SR (2012-06-27):
Ďakujem. Ja tiež len v krátkosti, pretože pán poslanec Mamojka vlastne povedal to, čo som aj ja chcel zdôrazniť. Šport sa týka nás všetkých, niekoho viac, niekoho menej. A určite mnohokrát tu počúvame, že neriešme veci len dielčie vytrhnuté z nejakého celého kontextu. Tak taktiež si myslím, že je našou ambíciou, a myslím si, že sa to dá spraviť v dohľadnom čase, komplexný zákon o športe, ktorý si naozaj bude vyžadovať aj dosť veľkú diskusiu. A určite nie všetci budú spokojní, ale bude to systematický krok a bude to komplexný zákon, ktorý by mal riešiť všetky tie možno aj boľavé body, ktoré v športe sú. Ďakujem.
Vašečka, Richard, poslanec NR SR (2012-12-06):
Ďakujem za slovo, ďakujem aj pánu ministrovi za pripravenú odpoveď. Ja by som chcel zdôrazniť, že je to vážna vec a ide tam o ľudské životy a aj potom o následky pre cestnú infraštruktúru, takže by som nerád teda politizoval, alebo nerád na vás osobne útočil. Ale chcem sa opýtať napríklad na takú vec, keď sme hovorili o osobnej zodpovednosti, že prečo pre zabezpečenie objektívneho vyšetrovania neboli odvolaní členovia predstavenstva Národnej diaľničnej spoločnosti zodpovední za investičnú výstavbu? To je jedna doplňujúca otázka. A ďalšia vec je aj otázka, opakujem znova, nie osobnej, ale politickej zodpovednosti vás osobne, ako sa na to pozeráte? Či si nemyslíte, že zodpovedný postup bolo zvážiť svoje zotrvanie, prípadne, čo sa týka už toho pertraktovaného vášho osobného návratu z vašej dovolenky. A keby som si dovolil aj takú možno osobnú otázku, že čo je s tým palubným lístkom, keď ste sa vracali? Ďakujem.
Laurenčík, Milan, podpredseda NR SR (2020-07-15):
Ďakujem pekne, pán podpredseda. Dávam slovo spravodajcovi z ústavnoprávneho výboru poslancovi Milošovi Svrčekovi, aby informoval Národnú radu o výsledku rokovania výboru o tomto návrhu zákona.
Vaľová, Jana, poslankyňa NR SR (2021-05-07):
Ďakujem veľmi pekne. Nebudem na vás, úplne s vami súhlasím v niektorých veciach, ktoré ste povedali. Ja len chcem povedať, vlastne keď ste spomenuli tieto spory, tak naozaj som z tejto správy veľmi milo prekvapená, pretože predtým tu bola taká strašná kritika na prácu komisárky a dokonca sa jej preverovali financie. A keď som si všimla, tak v roku 2020 evidoval úrad komisárky 1 416 podnetov, čiže určite pracuje. Z toho v roku bolo vybavených 1 200 a 216 bolo prenesených do ďalšieho roku. Čiže je to obrovský nápor a agenda na vlastne na úrad a myslím si, že tak, ako ste aj vy zhodnotila, tá správa naozaj obsahuje a veľa nám napovie, čo všetko sa deje v spoločnosti a ako sa veci riešia. Ďakujem.
Laššáková, Jana, podpredsedníčka NR SR (2015-03-12):
S reakciou pani podpredsedníčka, nech sa páči.
Bugár, Béla, podpredseda NR SR (2017-04-05):
Takže vážené panie poslankyne, vážení páni poslanci, budeme pokračovať v rokovaní, a to prvým čítaním o návrhu poslancov Mariana Kotlebu, Milana Uhríka a, a, a Martina Beluského, Bratislava, Rastislava Schlosára na vydanie zákona, ktorým sa mení a dopĺňa zákon číslo 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení (tlač 466). Pán poslanec Uhrík, nech sa páči, ako spravodajca máte slovo. (Ruch v sále.) Páni poslanci, prosím, o väčší kľud nechcem upozorňovať podľa mena, ale keď budem nútený, tak to budem robiť. Nech sa páči, pán poslanec. (Rokovanie o návrhu poslancov Národnej rady Slovenskej republiky Mariana Kotlebu, Milana Uhríka, Martina Beluského a Rastislava Schlosára na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov , tlač 466.)
Zmajkovičová, Renáta, podpredsedníčka NR SR (2013-03-26):
Pani poslankyňa Žitňanská Lucia.
Kollár, Boris, predseda NR SR (2021-06-17):
Prosím, prezentujme sa a hlasujeme. (Hlasovanie.) Prítomných 131 poslancov, za 82, proti 19, zdržalo sa 29, nehlasoval 1. Konštatujem, že Národná rada na návrh vlády rozhodla, že tento návrh zákona prerokujeme v skrátenom legislatívnom konaní. Ďalej budeme hlasovať o bode 6 schváleného programu, ktorým je prvé čítanie o vládnom návrhu zákona o významných investíciách (tlač 560). Prosím spravodajcu z výboru pre hospodárske záležitosti poslanca Rastislava Jíleka, aby uviedol hlasovanie.
Bugár, Béla, podpredseda NR SR (2017-09-11):
Vážené panie poslankyne, vážení páni poslanci, otváram piaty rokovací deň 19. schôdze Národnej rady. O ospravedlnenie svojej neúčasti na dnešnom rokovacom dni požiadali poslanci: Miroslav Beblavý, Ľudovít Goga, Marek Krajči a Igor Matovič. Budeme pokračovať v prerušenej rozprave o návrhu poslanca Budaja na vydanie zákona, ktorým sa mení zákon č. 309/2009 Z. z. o podpore obnoviteľných zdrojov energie (tlač 586). Pán poslanec Budaj už sedí na mieste navrhovateľa, pán poslanec Galek zas ako spravodajca. Takže pokiaľ mám dobré informácie, tak ústne sa pýtam teda, či sa hlási ústne niekto do rozpravy. (Reakcie z pléna.) Písomne tu nemám. Kto sa hlásil písomne? Nech sa páči, pán poslanec Galek. (Pokračovanie v rokovaní o návrhu poslanca Národnej rady Slovenskej republiky Jána Budaja na vydanie zákona, ktorým sa mení zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov , tlač 586.)
Jarjabek, Dušan, poslanec NR SR (2010-12-16):
Ďakujem za slovo, pán predsedajúci. Ja si predsa dovolím len porušiť ten slávnostný záver, ktorý tuná bol, hoci si uvedomujem, že teda sviatky sa blížia. Pán minister, ten problém vás podľa môjho názoru je ten, že vy ste mali byť najskôr minister zahraničných vecí, potom ministrom hospodárstva, potom predsedom Národnej rady, nakoniec ste sa stali ministrom dopravy, preto možno tá nedôvera. A ten prejav, ktorý ste mali na záver, tiež vám, samozrejme, prajem príjemné sviatky, ale to ja som čakal trošku argumentačne konfrontačnejší prejav vzhľadom na to, čo tu všetko bolo povedané. A toto bol skôr, prepáčte, prejav z druhov slávnostných prejavov niekde na slávnostnom zasadnutí vašej strany. Ale skutočne nič v zlom, máte na to právo, je to vaša forma vystúpení, cez to všetko vám prajem príjemné sviatky a bohatého Ježiška. Všetko dobré!
Richter, Ján, minister práce, sociálnych vecí a rodiny SR (2019-09-12):
Ďakujem za slovo, pán podpredseda Národnej rady. Vážené panie poslankyne, páni poslanci, predloženým návrhom zákona, ktorým sa mení a dopĺňa zákon č. 311/2001 Z. z. Zákonník práce, sa do právneho poriadku Slovenskej republiky transponuje smernica Európskeho parlamentu a Rady z 28. júna 2018, ktorou sa mení smernica 96/71 o vysielaní pracovníkov v rámci poskytovania služieb. Návrh zákona upravuje práva zamestnancov vyslaných na výkon práce na územie Slovenskej republiky a povinnosti zamestnávateľov, ktorí ich vysielajú z územia iného členského štátu Európskej únie. Návrh zákona rozdeľuje vysielanie zamestnancov na výkon prác z hľadiska dĺžky trvania na krátkodobé do 12 mesiacov a dlhodobé nad 12 mesiacov. Počas krátkodobého vysielania sa na zamestnancov bude uplatňovať tzv. tvrdé jadro pracovných podmienok, pričom po uplynutí krátkodobého vyslania, to znamená dvanástich mesiacov, bude vysielajúci zamestnávateľ povinný uplatniť celé slovenské pracovné právo, a to: 1. Doteraz garantované poskytovanie iba minimálnej mzdy sa rozširuje na garanciu poskytovania všetkých povinných zložiek mzdy, to znamená mzdové zvýhodnenie za sviatok, sobotu, nočnú prácu a podobne. 2. Pri pridelení zamestnanca k užívateľskému zamestnávateľovi sa budú poskytovať porovnateľné pracovné podmienky, aké patria kmeňovým zamestnancom užívateľského zamestnávateľa. 3. Dopĺňajú sa podmienky ubytovania poskytovaného zamestnávateľom a cestovné náhrady pri pracovných cestách alebo cestách do obvyklého miesta výkonu práce. V nadväznosti na úpravy v Zákonníku práce sa novelizuje aj zákon č. 283/2002 Z. z. o cestovných náhradách a zákon č. 351/2015 Z. z. o cezhraničnej spolupráci pri vysielaní zamestnancov na výkon prác pri poskytovaní služieb. S pozmeňovacím návrhom uvedeným v spoločnej správe sa stotožňujem a odporúčam ho schváliť. Ďakujem, skončil som.
Kuffa, Štefan, poslanec NR SR (2020-03-24):
Ďakujem za slovo. Áno, tých šedých zón je tuná veľmi veľa. Myslím si, že stále máme rezervy, kde by sme mohli prijímať tie opatrenia, tak ako to pán kolega tu správne podotkol. Na prechodnú dobu je skutočne na zváženie to, že či budeme platiť v hotovosti, alebo všetko sa naozaj bude cez kartičky a podobne. Viete, nedá mi ešte, aby som možno spomenul tiež takú vec, lebo ten duchovný rozmer, ktorý tu bezpochyby, ja ho vnímam tak, môžte ho každý vnímať nejak inak, ale trnavská novéna, ktorá sa v Trnave každý rok opakuje, tak podľa, počúvam tuná niektorých kolegov, by to bol náboženský fanatizmus. Áno, bol. Bol tu mor a ľudia vyšli do ulíc. Paradoxne, denne 50 ľudí na mor zomieralo. A keď zobrali obraz Matky Božej a Trnavčania s touto dôverou takto chodili po meste, zo dňa na deň spadol ten mor. Zo dňa na deň. Ak by tomu tak nebolo, tak za tie roky táto novéna by sa v Trnave vytratila. Dnes máme novozvoleného premiéra Igora Matoviča, ktorý z tohto mesta pochádza. Nemyslím si, že by aj on bol ten, ktorý by sa z tejto veci ako posmieval. Ak by to urobil, to by si strelil gól do vlastnej brány. Ja som chcel, nepodceňujem tuná tie svetské opatrenia, ktoré sú potrebné, bezpochyby sú. Ja som len chcel ukázať ešte na ten iný rozmer, ktorý tu existuje, a to je ten duchovný. A keď poniektorí tu takto pyšne dnes vystupujete, zajtra môžeš dostať tú pomyselnú frčku do nosa a s pokorou kdesi v kúte budeš plakať. Nerobme to! Ja som s pokorou prijal grémium, ktoré rozhodlo, že Národná rada bude pokračovať. Preto som sa... (Prerušenie vystúpenia časomerom.)
Bugár, Béla, podpredseda NR SR (2010-12-15):
Vážený pán predseda, kolegyne, kolegovia, chcem povedať v mene nášho klubu, teda klub strany MOST – HÍD, že, samozrejme, podporíme tento návrh do druhého čítania, ale s tým vedomím, že v druhom čítaní budeme mať pozmeňujúce návrhy. Nemyslíme si to totiž, že znakom nelojality voči štátu je, ak niekto má aj druhé štátne občianstvo, veľmi veľa Slovákov, ktorí pracujú v hociktorom štáte, už má druhé štátne občianstvo a som presvedčený, že sú lojálni voči Slovenskej republike. To je jedna pripomienka. Druhá pripomienka, súhlasíme s tým, že kto má druhé štátne občianstvo, nemal by sedieť na takých postoch, kde poprípade má prístup k tajným alebo prísne tajným informáciám, to sa týka, samozrejme, aj SIS, to sa týka polície a to sa týka aj rôznych iných zborov, ale nemôžeme súhlasiť s tým, že kto je policajt, tak automaticky nemôže mať druhé štátne občianstvo. Takže to asi bude v druhom čítaní obsahom nášho pozmeňujúceho návrhu, ale do druhého čítania tento návrh podporíme. Ďakujem pekne.
Hrnčiar, Andrej, podpredseda NR SR (2017-09-07):
Chcete dať doplňujúcu otázku, pani poslankyňa? Nech sa páči.
Laurenčík, Milan, poslanec NR SR (2011-02-08):
Ďakujem za slovo. Vážený pán predseda, vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre obranu a bezpečnosť ma určil za spravodajcu k vládnemu návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 191). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom vládnom návrhu zákona. Konštatujem, že uvedený návrh spĺňa po formálno-právnej stránke všetky náležitosti uvedené v § 6 a 8 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že uvedený návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky zo 6. decembra 2010 č. 186 a podľa § 71 rokovacieho poriadku Národnej rady Slovenskej republiky navrhujem, aby vládny návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet, Výbor Národnej rady Slovenskej republiky pre hospodárstvo, výstavbu a dopravu, Výbor Národnej rady Slovenskej republiky pre pôdohospodárstvo a životné prostredie, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre obranu a bezpečnosť. Odporúčam, aby výbory predmetný vládny návrh zákona prerokovali v lehote do 16. marca 2011 a gestorský výbor do 18. marca 2011. Pán predseda, skončil som. Ďakujem.
Bašistová, Alena, poslankyňa NR SR (2018-03-14):
Vážený pán predsedajúci, vážené pani poslankyne, páni poslanci, dovoľte mi predložiť informáciu o výsledku prerokovania návrhu štatútu Rady pre štátnu službu. Predseda Národnej rady Slovenskej republiky rozhodnutím č. 894 z 21. februára 2018 pridelil návrh štatútu na prerokovanie Výboru Národnej rady Slovenskej republiky pre sociálne veci. Súčasne určil lehotu na prerokovanie návrhu vo výbore do 13. marca 2018. Výbor Národnej rady Slovenskej republiky pre sociálne veci návrh prerokoval na svojej schôdzi dňa 13. marca 2018 a prijal uznesenie č. 101. Výbor konštatoval, že materiál sa predkladá v súlade s § 14 ods. 5 zákona č. 55/2017 Z. z. o štátnej službe a o zmene a doplnení niektorých zákonov. Výbor súhlasil s návrhom štatútu Rady pre štátnu službu a odporučil Národnej rade Slovenskej republiky návrh štatútu Rady pre štátnu službu schváliť. Týmto uznesením ma výbor zároveň poveril, aby som na schôdzi Národnej rady Slovenskej republiky informovala o výsledku prerokovania návrhu vo výbore. Prosím, pán predsedajúci, otvorte rozpravu.
P. Paška, predseda NR SR: (2010-02-02):
(Hlasovanie.) 137 prítomných, 130 bolo za, 7 sa zdržalo. Návrhy sme schválili. Kolegyne, kolegovia, odhlasovali sme všetky prerokované body. Chcem vás požiadať o všeobecný súhlas so zmenou v programe vzhľadom na to, že sme prerokovali body programu pomerne rýchlo. Pán minister pôdohospodárstva Vladimír Chovan, ktorého body 32 až 36 boli zaradené do programu, je na stretnutí ministrov poľnohospodárstva EÚ plus V-4 vo Varšave, preto ma požiadal o zmenu programu. A navrhujem, aby sme jeho body, ktoré sú uvedené v programe ako body 32, 33, 34, 35 a 36, prerokovali v utorok 9. 2. od 9.00 hodiny ráno. Je všeobecný súhlas? (Odpovede z pléna.) Ďakujem pekne. Budeme teraz pokračovať po krátkej dvojminútovej prestávke rokovaním v prvom čítaní o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1373), ktorý prerokovávame v skrátenom legislatívnom konaní. (Prestávka.) (Po prestávke.)
Susko, Boris, poslanec NR SR (2015-05-21):
Týmto sme hlasovali o všetkých pozmeňujúcich návrhoch. Pán predseda, navrhujem, aby sme pristúpili k tretiemu čítaniu ihneď. Dajte, prosím, o tomto hlasovať.
Hrnčiar, Andrej, podpredseda NR SR (2018-11-28):
Reakcia, pán poslanec Klus.
K. Sárközy, poslankyňa: (2008-06-18):
Ja sa pýtam pána ministra, či súhlasí s týmito zmenami, pretože je to nepriama novela zákona. Hovoríme, prerokúvame zákon o sčítaní obyvateľov, domov a bytov a meníme zákon č. 5/2004 Z. z., zákon o zamestnanosti. A otázka na pani poslankyňu je, či potom zákon, ktorý je predložený pod 33. bodom spolu s pánom poslancom Obrimčákom stiahnete, pretože tento zákona sa týka sčasti aj týchto bodov, ktoré teraz predkladáte. Minule ste sa pokúšali túto zmenu vykonať v zákone o vede a výskume, teraz sa to pokúšate robiť v tomto zákone. Ja vyzývam vedenie parlamentu, aby sa touto novelou, ktorá bola predložená, zaoberal gestorský výbor pre sociálne veci a bývanie, pretože sú tu veci, ktoré sa týkajú a nie sú nepodstatné, ako tu uviedla pani poslankyňa. Podľa mňa práve sú tieto veci podstatné. Ale mňa zaujíma, čo na to odpovie pán minister financií ako predkladateľ zákona o sčítaní ľudí a obyvateľov. Ďakujem.
Blaha, Ľuboš, poslanec NR SR (2012-10-18):
Dobre, ďakujem. Takže ďakujem pekne pánovi ministrovi za odpoveď. A chcel by som naozaj vyjadriť potešenie nad tým, že FTT bola prijatá. Je to dlhodobý projekt sociálnej demokracie v Európskej únii počnúc Rakúšanmi, Francúzmi, Nemcami (nemeckou SPD). A je to jeden z tých projektov, ktoré veľmi silne podporuje Európska komisia. A naozaj podporuje tú spravodlivosť, ktorá je v tomto smere kľúčová aj z hľadiska konsolidácie. Ja by som len chcel zdôrazniť, že od začiatku krízy v roku 2008 štáty garantovali bankám financovanie v objeme 4 500 miliárd eur. Žiadať teraz naspäť od bánk a finančného sektora, aby platili za transakcie 0,1 % a aspoň čiastočne splatili to, čo sme im my, štáty, dali, si myslím, že je náležité. Navyše, a to je moja otázka, môže táto daň z finančných transakcií odradiť finančných špekulantov a rôznych predátorov finančných a tým pádom prispieť k väčšej stabilite v rámci finančného trhu, v rámci Európskej únie. Otázka je, či mi túto intuíciu viete potvrdiť. No a posledná poznámka. Bavíme sa naozaj o 60 miliardách eur ročne, čo je taký základný odhad, hovorí sa aj o vyšších, aj o nižších číslach, čo môže veľmi výrazne pomôcť konsolidácii v rámci Európskej únie. A treba zdôrazniť, že banky by naozaj mali platiť svoju daň za to, čo spôsobili v rámci krízy. Ďakujem.
Dostál, Ondrej, poslanec NR SR (2020-11-12):
Pán poslanec Susko, ja by som chcel oceniť, že ako prvý v rozprave ste reagovali na ten bod programu, ktorý práve prerokúvame, čiže hovorili ste o skrátenom legislatívnom konaní, nie o iných veciach. A dokonca, dokonca čiastočne aj s vami súhlasím, že by bolo dobré, keby návrhy vlády na skrátené legislatívne konanie boli explicitnejšie odôvodnené a, a priamo by sa tam vysvetlilo, v čom spočíva to ohrozenie základných práv a slobôd a hroziace značné hospodárske škody, hoci implicitne je to podľa mňa úplne jasné. Ale nie je pravda, ako ste hovorili, že, že, že nijako to nie je vysvetlené. Hneď v druhom odseku sa píše: „Cieľom je rýchla a efektívna identifikácia potenciálnych šíriteľov ochorenia v záujme predchádzania zhoršovania epidemiologickej situácie. Systém prevencie šírenia je dôležitým nástrojom Ústavou Slovenskej republiky garantovanej ochrany zdravia obyvateľov Slovenskej republiky.“ Tak, áno, mohli sme tam dať, alebo teda vláda tam mohla dať, že ako sa uvádza v článku 40 Ústavy Slovenskej republiky a právo na ochranu zdravia je jedno zo základných ľudských práv, ale keď sa v texte napíše, že tento návrh súvisí s ústavou garantovanou ochranou zdravia obyvateľov Slovenskej republiky, tak si myslím, že väčšina ľudí – a predpokladám, že aj vy, keď, keď si to prečítate ešte raz – si dokáže domyslieť, že sa tým myslí právo na ochranu zdravia ako jedno zo základných, základných práv uvádzaných v ústave a že toto právo je ohrozené rovnako, ako hrozia značné hospodárske škody v dôsledku pandémie aj v dôsledku uplatňovania protipandemických opatrení. A zákon o rokovacom poriadku hovorí o mimoriadnych okolnostiach, nehovorí nič o tom, ako tie mimoriadne okolnosti vznikli. Môžme mať na to rôzny názor, že vznikli v dôsledku toho alebo onoho, ale nehovorí mimoriadnych okolností, ktoré vznikli z objektívnych dôvodov. Nič také nie je v zák... (Prerušenie vystúpenia časomerom. Potlesk.)
Solymos, László, poslanec NR SR (2013-06-04):
Ďakujem pekne. Vážená pani predsedajúca, vážená Národná rada, v súlade s rokovacím poriadkom Národnej rady podávam v prvom čítaní spravodajskú informáciu o návrhu skupiny poslancov Národnej rady na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 185/2000 Z. z. (pozn. red.: správne má byť č. 195/2000 Z. z.) o telekomunikáciách v znení neskorších predpisov. Konštatujem, že uvedený návrh spĺňa po formálnoprávnej stránke všetky náležitosti uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. Všeobecná časť dôvodovej správy obsahuje informáciu o dôvode novej právnej úpravy a o súlade návrhu zákona s Ústavou Slovenskej republiky, ústavnými zákonmi a záväznými právnymi predpismi Slovenskej republiky, medzinárodnými zmluvami, ktorými je Slovenská republika viazaná, ako aj s právom Európskej únie. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti právneho predpisu s právom Európskej únie a doložku vybraných vplyvov. Vychádzajúc z oprávnení, ktoré pre mňa ako spravodajcu vyplývajú zo zákona o rokovacom poriadku, odporúčam, aby sa Národná rada uzniesla v zmysle rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady z 26. apríla 2013 č. 491 navrhujem, aby návrh zákona prerokovali ústavnoprávny výbor a výbor pre kultúru a médiá. Za gestorský výbor navrhujem výbor pre kultúru a médiá. Odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Ďakujem pekne. Vážená pani predsedajúca, prosím, otvorte rozpravu.
Bugár, Béla, podpredseda NR SR (2018-02-07):
Nech sa páči, prezentujme sa a hlasujme. (Hlasovanie.) Prítomných 140, za 121, proti 4, 14 sa zdržali, 1 nehlasoval. Sme v treťom čítaní . Otváram rozpravu v rámci tohto čítania. Konštatujem, že nikto sa nehlási do rozpravy, preto ju vyhlasujem za skončenú. Nech sa páči.
Ľ. Vážny, poslanec: (2005-10-25):
Po prvé. Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 675 z 11. októbra 2005 ma určil za spravodajcu k návrhu zákona, ktorým sa mení a dopĺňa zákon č. 610/2003 Z. z. o elektronických komunikáciách v znení neskorších predpisov a o zmene a doplnení niektorých zákonov. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Po druhé. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy, ktorý vo všeobecnej časti dôvodovej správy obsahuje cieľ predloženého návrhu zákona, zhodnotenie súladu s Ústavou Slovenskej republiky a medzinárodnými zmluvami, ktorými je Slovenská republika viazaná, vplyv na verejné financie. Navrhovaná úprava nezakladá zvýšené nároky na verejné financie ani vplyv na zamestnanosť a ani na životné prostredie. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskych spoločenstiev a s právom Európskej únie. Problematika návrhu právneho predpisu je upravená v práve Európskych spoločenstiev. Návrh zákona vylepšuje dané prostredie v elektronických komunikáciách. Po štvrté. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Po piate. V súlade s rozhodnutím predsedu Národnej rady z 30. septembra 2005 č. rozhodnutia 1335 a podľa § 71 rokovacieho poriadku Národnej rady navrhujem, aby návrh zákona prerokovali tieto výbory: ústavnoprávny výbor, Výbor Národnej rady pre hospodárstvo, privatizáciu a podnikanie, Výbor Národnej rady pre verejnú správu, Výbor Národnej rady pre obranu a bezpečnosť, Výbor Národnej rady pre vzdelanie, vedu, šport a mládež, kultúru a médiá a Výbor Národnej rady pre ľudské práva, národnosti a postavenie žien. Za gestorský výbor budem navrhovať Výbor Národnej rady pre hospodárstvo, privatizáciu a podnikanie. Odporúčam, aby výbory predmetný návrh zákona prerokovali v druhom čítaní vo výboroch do 30 dní a v gestorskom výbore do 31 dní. Pán predsedajúci, otvorte, prosím, všeobecnú rozpravu.
Paška Pavol, predseda NR SR (2013-10-18):
(Hlasovanie.) 136 prítomných, 90 za, 45 sa zdržalo, 1 nehlasoval. Tieto body sme schválili.
P. Hrušovský, podpredseda NR SR: (2001-10-02):
R. Vavrík, poslanec: O bode 5 budeme hlasovať, pán predsedajúci. Buďte taký dobrý, dajte hlasovať o bode 5 pozmeňujúceho návrhu poslanec Prokeša.
J. Burian, poslanec: (2006-10-24):
Uvedenú správu v stanovenom termíne prerokovali Výbor Národnej rady Slovenskej republiky pre financie, rozpočet a menu a Výbor Národnej rady Slovenskej republiky pre verejnú správu a regionálny rozvoj. Výbory zároveň odporučili zobrať na vedomie uvedenú správu s tým, že Výbor Národnej rady Slovenskej republiky pre financie, rozpočet a menu konštatoval, že vykonaná kontrola v samosprávnych krajoch objektívne analyzuje výsledky hospodárenia v roku 2005 a poukazuje na rozhodujúce problémy pri zabezpečovaní ich činnosti, porušenia ustanovení viacerých všeobecne záväzných právnych predpisov, ktoré sa týkajú najmä dodržiavania ustanovení zákona o verejnom obstarávaní a nakladaní s majetkom, ktorý samosprávne kraje získali do vlastníctva v zmysle zákona o prechode niektorých pôsobností z orgánov štátnej správy na samosprávu, protokolárne nebolo od Slovenskej správy ciest ukončené odovzdanie a prevzatie majetku ciest II. a III. triedy (s termínom najneskoršie do 1. 1. 2005) s tým, že sa neuskutočnilo ani majetkovoprávne vysporiadanie. Výbor zároveň odporučil Národnej rade Slovenskej republiky, aby požiadala vládu Slovenskej republiky o 1. zabezpečenie protokolárneho ukončenia odovzdania a prevzatia majetku ciest II. a III. triedy a ich následné majetkovoprávne vysporiadanie v zmysle zákona č. 135/1961 Zb. o pozemných komunikáciách v znení neskorších predpisov, 2. predloženie návrhu novely zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, v ktorom budú presnejšie vymedzené kompetencie zastupiteľstva a predsedu samosprávneho kraja pri schvaľovaní zmien v rozpočte samosprávneho kraja. Gestorský výbor odporúčal schváliť uvedené návrhy . Pán predseda, požiadam vás, otvorte rozpravu k tomuto návrhu.
Paška, Pavol, predseda NR SR (2013-10-17):
Pán poslanec Kadúc do rozpravy.
Krajniak, Milan, poslanec NR SR (2018-02-14):
Pán kolega Mihál, no myslím si, že v tom sa zhodneme, že ten kľúč akoby je, je v tom, či štát dokáže ukázať voči zamestnávateľom aj veľkým zamestnávateľom nielen tú ústretovú tvár v podobe stimulov, investícií a ďalších vecí, ale či dokáže aj zjednať nápravu, to znamená, zjednať to dodržiavanie nejakých podmienok hry, ktoré si stanovíme. Ale keďže momentálne vy a ja sme opoziční poslanci, to znamená, nevieme rozhodnúť o tom, lebo keby sme boli súčasťou vládnej koalície, tak prvé, čo urobím, prídem za ministrom práce a sociálnych vecí a poviem mu, počúvaj, toto je podľa mňa absolútne, urob si tam analýzu, toto je kľúčová vec, treba tých ľudí zaplatiť a proste treba ich tam poslať. Ale keďže sme opoziční poslanci, snažím sa robiť niečo, čo môžme urobiť. Mne sa, podľa mňa sa dá nájsť hranica. Možno vy ste liberálnejší ako ja v tomto, čiže a povedal by som, viac zohľadňujete aj záujmy zamestnávateľov. To nemyslím v zlom. Snažíte sa rozmýšľať ich očami, ale asi by nejaká hranica mala byť, nie, že kde by sme sa mali snažiť, že nejaký počet zamestnancov by mal byť v trvalom pracovnom pomere. Myslím nejaký pomer. Bolo by to asi pre dobro tých zamestnancov. Tak hľadajme tú hranicu. Dobre, ak to má byť podľa vás 22 %, ako príklad hovorím, ale hľadajme tú hranicu, aká by mala byť, lebo toto trh nevyrieši. Lebo trh, trh sa ukázal, teraz ako keď vidia tí zamestnávatelia, ako sa správajú ich kolegovia, že vytláčajú aj slovenských občanov z trvalého pracovného pomeru a nahrádzajú ich zamestnancami agentúr, slovenskými zamestnancami agentúr, tak sa tu deje proces, ktorý trh zjavne neureguloval, lebo tí zamestnávatelia vidia, že je to pre nich výhodnejšie takto. Tak ale vtedy musí zasiahnuť štát nejakým spôsobom. Ak je iná možnosť, urobme to inak.
Blaha, Ľuboš, podpredseda NR SR (2023-11-22):
Ďakujem pekne, pán minister. Dávam slovo spoločnému spravodajcovi z výboru pre sociálne veci, predsedovi tohto výboru, poslancovi Jánovi Richterovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán poslanec.
Bugár, Béla, podpredseda NR SR (2011-12-08):
Dávam slovo teraz poverenému členovi výboru pre financie a rozpočet, pánovi poslancovi Tiborovi Tóthovi. Nech sa páči.
Pelegrini, Peter, poslanec NR SR (2010-07-08):
Sľubujem. (Potlesk.)
Danko, Andrej, podpredseda NR SR (2023-11-23):
69. Poslanec Janas.
Ďuriš Nicholsonová, Lucia, podpredsedníčka NR SR (2016-10-19):
Pani ministerka, predpokladám, že chcete reagovať na faktické, nech sa páči. Poprosím vás, keby ste jej zapli mikrofón.
Kollár, Boris, predseda NR SR (2021-06-29):
Prosím, ukľudnime sa v sále. Prerušujem, prerušujem rokovanie parlamentu na 15 minút. (Prestávka.) (Po prestávke.)
Laurenčík, Milan, podpredseda NR SR (2020-07-24):
Pani poslankyňa Romana Tabák.
Drobný, Stanislav, poslanec NR SR (2019-06-26):
Ďakujem za slovo. Vážený predsedajúci, vážené kolegyne, vážení kolegovia, slobodné voľby sú jedným zo základných pilierov demokracie. Občania si v nich vyberajú svojich zástupcov, ktorí ich potom reprezentujú po určité volebné obdobie. Preto je veľmi dôležité, aby voliči mali plnú istotu v tom, že ich hlas bol spravodlivo zarátaný do výsledku volieb. Súčasný systém zverejňovania informácií Štatistickým úradom je v mnohom dobrý. Vyžaduje však prístup k internetu aj akú-takú zručnosť v ovládaní webových stránok, to stále môže byť pre počítačovo menej zdatných problém. Na druhej strane však Štatistický úrad zverejňuje iba digitalizované údaje, ktoré by mali byť zhodné so zápisnicami volebných komisií. Kontrolovať zhodu podkladu a výsledných dát tak môžu iba tí, čo mali prístup k zápisnici príslušnej komisie a majú nejakú formu odpisu jej údajov. To je pomerne úzky okruh ľudí, predovšetkým ide o členov volebných komisií. Zverejňovaním zápisníc sa okruh ľudí s prístupom k tejto prvotnej informácii podstatne rozšíri. Už dnes sú obce, ktoré zápisnice zverejňujú dobrovoľne a nastáva čas, kedy by sa to malo stať štandardom. Josif Stalin svojho času povedal: „Voľby nerozhodujú voliči, ale tí, čo počítajú hlasy.“ A na nás tu v tomto parlamentne je, aby len tieň tohto Stalinovho výroku nepadol na Slovensko. Ďakujem za pozornosť.
Jurinová, Erika, podpredsedníčka NR SR (2015-09-17):
Uzatváram všeobecnú rozpravu. Pani spravodajkyňa sa nechce vyjadriť. Prerušujem rokovanie o tomto bode programu. Nasleduje prvé čítanie o vládnom návrhu zákona, ktorým sa mení a dopĺňa zákon č. 561/ 2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov . Vládny návrh zákona má parlamentnú tlač 1706, návrh na jeho pridelenie na prerokovanie výborom je v rozhodnutí č. 1690. Nech sa páči, pán minister, uveďte vládny návrh zákona.
Laurenčík, Milan, podpredseda NR SR (2022-03-30):
Dve faktické poznámky. Ako prvý pán poslanec Milan Mazurek, nech sa páči.
Bláhová, Renáta, predsedníčka Úradu pre dohľad nad zdravotnou starostlivosťou (2021-11-30):
Vážený pán predsedajúci, vážené panie poslankyne a páni poslanci, Úrad pre dohľad nad zdravotnou starostlivosťou predkladá návrh rozpočtu na roky ´22 až ´24 zosúladený už s návrhom rozpočtu verejnej správy na toto obdobie. Vláda Slovenskej republiky predložený návrh schválila 14. októbra a prijala k nemu uznesenie č. 600 z roku ´21. Detailný rozpočet nájdete už v avizovanej predkladacej správe tu v pléne, preto len to najdôležitejšie. Na financovanie úradu je vyčlenené zákonom stanovené percento z predpokladaného výberu zdravotného poistenia. Celkové výdavky na rok 2022 sa predpokladajú v sume 23,9 milióna eur, krytie je pritom na úrovni 23,5 milióna eur výlučne z transferu od zdravotných poisťovní. Transfer zo štátneho rozpočtu napriek zmrazeniu prostriedkov v zdravotníctve nateraz nie je predpokladaný. Prevádzkový deficit vo výške takmer jedného milióna eur predpokladáme vykryť z vlastných zdrojov. Obdobnú štruktúru má rozpočet aj na ďalšie roky, preto vám nebudem tie čísla čítať, máte ich v predkladacej správe. Je veľmi dôležitý preto, aby sa udržali nielen základné činnosti zo zákona stanovené úradu, ale aj vertikálna poloha troch pilierov úradu, ktorými sú dohľad nad zdravotným poistením, dohľad nad zdravotnou starostlivosťou a súdne lekárstvo a anatomická patológia. Niektoré z týchto pilierov boli v máji tohto roka, keď som prebrala vedenie úradu, významne pokrivené, ešte viac než veža v Pise, no a ten rozpočet je pravdaže potrebný na to, aby sme ich reformovali. A tá reforma zahŕňa najmä elektronizáciu a modernizáciu viacerých procesov, ktoré vyžadujú komplexnú inováciu súčasného softvérového a technologického vybavenia. V prípade, že sa vám, poslankyniam a poslancom, podarí presadiť reformu zdravotníctva, náš úrad je pripravený prebrať plánovanú agendu, ktorá je stanovená v zákone OSN naplánovanom na túto schôdzu a sledovať alebo teda prebrať agendu monitoringu všeobecnej ambulantnej siete a prispieť tak k zlepšeniu kvality zdravotníctva. Aj pre toto vám držím palce, aby ste mali pri hlasovaní pevnú ruku a zdravý rozum, no a nech sa páči, ak teda sú otázky, by som nehala. (Reakcia predsedajúceho: „Ďakujeme.“ ) Nechcem, nechcem zdržovať schôdzu, viem, že toho máte veľa, takže to len najstručnejšie.
Mičovský, Ján, poslanec NR SR (2014-11-09):
Ďakujem za slovo. Vážený pán minister, ja sa chytím toho, čo ste povedali v závere svojho vystúpenia, keď ste spomenuli, že takto o mesiac tu budeme mať vážnu debatu o štátnom rozpočte, a využívam túto príležitosť na to, aby som vás poprosil, keby § 6, ktorý sa už obligátne zjavuje v štátnom rozpočte a ktorý sa venuje mimoriadnemu odvodu Lesopoľnohospodárskeho majetku Ulič, ste mohli zo štátneho rozpočtu predsa len ako minister financií, ako minister sociálnej vlády a ako aj východniar vypustiť. Viete, je to strašne nesociálne a doslova ničivé, keď práve tú hladovú dolinu, ktorú, myslím, dnes spomenul aj pán predseda vlády, že budete mať o chvíľočku výjazdové rokovanie v Uliči alebo v Ubli, by ste opäť ničili takým spôsobom naozaj, že by ste tam posledného ako tak fungujúceho zamestnávateľa, ktorým LPM Ulič je, zaťažili tým nepochopiteľným odvodom. Takže napadlo mi to ad hoc, pre tú chvíľu, ste sa nevenovali vtedy korupcii, pričom práve spomenuli ste štátny rozpočet. Prosím vás o to úprimne, ak to myslíte sociálne a tak trocha aj srdcom východniarskym, skúste tento paragraf vypustiť. Ďakujem.
Richter, Ján, minister práce, sociálnych vecí a rodiny SR (2012-08-02):
Len zopakujem to, čo som tu už dva- či trikrát v pléne hovoril. Na septembrovú schôdzu Národnej rady je navrhnutá informácia, ktorá sa týka celého komplexu vývoja makroekonomických výsledkov za prvý polrok vrátane celého komplexu návrhu opatrení. Bude to samostatný bod rokovania tejto Národnej rady. To nie je nič nové, čo hovorím, táto skutočnosť je známa poslancom Národnej rady. Ale podstatné, čo je treba povedať, pán poslanec, a povedal som včera, že by som očakával od vás ďaleko väčšiu sebareflexiu, je skutočnosť, že vy a váš stranícky kolega ste zlikvidovali finančnú správu. Otázka je, bola to náhoda? Bol to účel? To asi zistia orgány činné v trestnom konaní, ktoré sa touto problematikou budú následne zaoberať. Ďakujem. (Potlesk.)
Kuciaňová, Magdaléna, poslankyňa NR SR (2016-12-06):
Prosím, dajte hlasovať o treťom pozmeňujúcom a doplňujúcom návrhu pani poslankyne Remišovej.
M. Číž, podpredseda NR SR: (2009-06-17):
Vyhlasujem tajné hlasovanie za skončené. Prosím overovateľov, aby zaujali svojej funkcie. Zároveň vyhlasujem do 12.00 hodiny prestávku a potom ako vždycky nasleduje obedová prestávka, takže sa stretneme o 14.00 hodine. (Prerušenie rokovania o 11.53 hodine.) (Pokračovanie rokovania o 14.00 hodine.)
Zmajkovičová, Renáta, podpredsedníčka NR SR (2013-12-06):
V rozprave vystúpi pán poslanec Sulík. Pán poslanec Brocka s procedurálnym, nech sa páči.
Baláž, Radovan, poslanec NR SR (2019-11-28):
Ďakujem pekne za slovo, pán predsedajúci. Vážený pán minister, vážení kolegovia, vážené kolegyne. Dovoľte mi predniesť spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonov v znení neskorších predpisov, tlač 1761. Výbor pre financie a rozpočet ako gestorský výbor podáva túto spoločnú správu výborov Národnej rade o prerokovaní vyššie uvedeného vládneho návrhu zákona: Národná rada uznesením č. 2260 z 28. novembra 2019 pridelila vládny návrh zákona týmto výborom Národnej rady, a to: výboru pre financie a rozpočet a ústavnoprávnemu výboru. Určila zároveň výbor pre financie a rozpočet ako gestorský a určila taktiež lehoty na prerokovanie predmetného vládneho návrhu zákona v druhom čítaní vo výboroch. Poslanci, ktorí nie sú členmi žiadneho z výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k tomuto návrhu. K tomuto vládnemu návrhu zákona zaujali výbory toto stanovisko: Odporúčanie schváliť a to výbor pre financie a rozpočet a taktiež ústavnoprávny výbor. Gestorský výbor na základe stanovísk výborov k tomuto návrhu odporúča Národnej rade Slovenskej republiky predmetný vládny návrh zákona schváliť. Spoločná správa výborov Národnej rady bola schválená uznesením gestorského výboru č. 537 z 28. novembra 2019 a zároveň ma týmto uznesením poveril za spoločného spravodajcu, aby som na schôdzi Národnej rady pri rokovaní tohto návrhu zákona predkladal návrhy v zmysle príslušných ustanovení o rokovacieho poriadku. Pán predsedajúci, prosím, otvorte všeobecnú rozpravu.
Droba, Juraj, poslanec NR SR (2012-10-30):
Najprv, kolega Hlina, ja som jeden z predkladateľov zákona, môj dnešný príhovor bol kondenzátom včerajšieho. Zaznelo tam aj niekoľko nových vecí, mnohí ste ma včera nepočúvali. Ak si bol jedným z tých, čo počúvali, tak ti ďakujem a možnože druhýkrát si vypočuť niektoré myšlienky nie je od veci. Hovoril som desať a pol minúty, ak si len tak z hlavy spomeniem na tvojich kolegov, tak pán Kuffa dneska hovoril minimálne tridsať minút, niekoľko ďalších kolegov hovorilo tiež dlhé desiatky minút. Ja sa snažím byť stručný a vecný vo všetkom, čo poviem. Igor, to, ako si teraz argumentoval, bola normálne cez kopírak kópia argumentácie predstaviteľa Ku-klux-klanu, keď sa hovorilo o zrovnoprávňovaní černochov. Oni tvrdili, že čo tu riešime vlastne, tie práva majú rovnaké, také ako my. Vieš dobre, že to nie je tak, vieš dobre, že homosexuáli na Slovensku nemajú rovnaké práva ako heterosexuálna majorita. Andrej, dve veci, jedna bude vecná, druhá bude trošku citová, lebo si sa nezachoval korektne voči môjmu kolegovi. Najprv tá vecná. Tento návrh zákona sme mali v zásuvke v podstate od prvých volieb, takže nie je pravda, že sme narýchlo niečo spichli. To, že sa nám ho nepodarilo dostať do programového vyhlásenia vlády, bola naša nováčikovská daň. Tento návrh naozaj poctivo bol pripravený, my sme ho teraz iba ešte podoťahovali, vylepšili, takže dlho sa na ňom pracovalo. Čo sa týka tej druhej veci, tak jednoducho klameš a som osobne sklamaný, že si takúto podpásovku použil proti môjmu kolegovi a môjmu kamarátovi. Jednoducho klameš, vieš, že to nie je pravda, zavádzaš, on nikoho na nič nenavádzal. Ďakujem.
Matovič, Igor, poslanec NR SR (2019-09-25):
Kolegovia, kolegyne, toto je naozaj vážny návrh zákona, ako som snažil predstaviť. Tu nejde o to, či teraz sme červení, zelení, z akej sme politickej strany, týka sa to všetkých pacientov, ktorým diagnostikuje lekár podozrenie na rakovinu a odporučí ich na operáciu. V záujme toho, aby sme teraz nestresovali a za dve minúty nedokázali, hlavne ja by som chcel, aby vystupoval Marek Krajčí, ktorý gestoroval tento návrh zákona a ktorý po lekárskej stránke vie vysvetliť aj tie ostatné veci, ktoré v tom návrhu sú, tak by sme vás chceli požiadať, máte väčšinu, koaliční poslanci, vieme, že chcete dnes skončiť, a bolo, teraz bude posledné hlasovanie, že my by sme teraz vlastne prerušili rozpravu a že by sme pokračovali v rozprave na budúcej schôdze. My to využijeme na to, aby sme aj oslovili vás, ktorí tu tú väčšinu máte, hlavne lekárov, ktorí tu ste, aby sme o tom diskutovali. Je to vážna vec, naozaj skúsme dať tým ľuďom na úkor zdravotných poisťovní, áno, na úkor zdravotných poisťovní právo, aby boli operovaní do dvoch týždňov ľudia, ktorí sú podozriví na rakovinu. Dobre, čiže nebudeme vás zdržovať, ja by som to teraz ukončil, a teda poprosím vás, ak by ste teda dokázali prerušiť ten, ten proces, to nechám na vás, prerušiť tú rozpravu, aby pokračovala na budúcej schôdzi aj s hlasovaním, a my to využijeme, hlavne teda Marek Krajčí, na to, aby vás oslovil a lekári s lekármi aby ste diskutovali a debatovali o tom, že či tento ústretový krok voči pacientom chorým na rakovinu by sme spoločne urobili. Ďakujem veľmi pekne.
Jurinová, Erika, podpredsedníčka NR SR (2015-11-27):
Ďakujem, pán navrhovateľ. Dávam slovo spravodajcovi, ktorého určil navrhnutý gestorský výbor pre hospodárske záležitosti, poslancovi Alojzovi Přidalovi. Máte slovo, pán poslanec.
Žitňanská, Jana, poslankyňa NR SR (2012-07-25):
Ďakujem veľmi pekne. Ja by som zareagovala na pani poslankyňu Obrimčákovú, keď hovoríme o tom, lebo ja som spomínala, že vzniknú deti prvej a druhej kategórie. Hovorila som o tom, čo je napísané v legislatíve, a síce, že keď súkromné a cirkevné školy otvoria triedu nad rámec toho, čo povolí VÚC-ka, vtedy je explicitne napísané, že nedostanú peniaze zo štátneho rozpočtu. Čiže žiadny normatív, teda to rodičia budú musieť zaplatiť z vlastného vrecka celé. A to mi príde naozaj v rozpore s ústavou. Opakujem, nie som ústavný právnik, ale toto aj laik asi pochopí. Pokiaľ ide o súkromné školy, už včera som hovorila, dávajme si pozor na to, nedémonizujme súkromné školy, nie všetky vyberajú poplatky, väčšinou, keď aj vyberajú, tak sú úplne mizivé. A upozorňujem, že aj podľa štúdií alebo rôznych štatistík aj verejné školy vyberajú rôznymi spôsobmi financie. Nie je to tak, že len súkromné školy sú tie, ktoré sa snažia si prilepšiť od rodičov, ale teda každá jedna škola, pretože áno, školstvo je poddimenzované finančne. Pokiaľ ide o ten dozor pri monitoringu, ja hovorím, vychádzam z konkrétnej skúsenosti, kedy mi jeden pedagóg povedal, že má takéto poznatky. Ja sama som nikdy na škole počas monitoringu nebola, čiže neviem to povedať z vlastnej skúsenosti, ale sú takéto poznatky, že sa snažia niekedy pedagógovia po dohode nejaký prilepšiť tie výsledky. A myslím si, že existuje spôsob ako takéto podozrenia alebo nekalé praktiky odstrániť. K tomu, čo som hovorila s tou pekárňou, ja som to preto zámerne takto povedala, nadsadila, aby bolo zrejmé, o čom je reč. Vy keď hovoríte, pán poslanec, že tie komisie na vzdelávanie poznajú školy vo svojej pôsobnosti, ale tu ide o ten zámer, že oni nebudú posudzovať len vlastné školy, ktoré poznajú. Oni budú posudzovať aj súkromné a cirkevné... (Prerušenie vystúpenia časomerom.)
P. Paška, predseda NR SR: (2009-06-24):
Tento procedurálny návrh nenašiel pochopenie. Takže pristúpime, ešte tam bol niekto? Ukážte mi tabuľu, technici. Už asi nie. Ešte pán predseda výboru Burian? Nie. Budeme hlasovať o prerokovaných bodoch. Pristúpime teraz k hlasovaniu v druhom čítaní o vládnom návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov. Je to tlač 943. Pán poslanec Hradecký bude uvádzať hlasovanie.
Galko, Ľubomír, poslanec NR SR (2014-11-10):
Ďakujem pekne. Zareagujem na dvoch rečníkov. Pán kolega Martvoň, vy čo ste tam robili v tom bare o tretej alebo do štvrtej? (Smiech v pléne.) By som na vás nepovedal. Som sa dozvedel, že ste obšťastnili neviem koľko žien, teraz budeme chodiť o tretej, o štvrtej do baru? No dobre, Glváč tu nie je, ale to je jeho problém, že on tu nie je, mal tu byť, keby tu bol, tak by mohol reagovať. Ale na druhej strane vám uznávam, ja som si prehral to video a je pravda, že ten váš vagabund a ten ancikrist želal smrť len tej dospelej maminke a ja neviem, tomu svojmu nepriateľovi a naozaj nie skutočne tým deťom, čiže tuto som sa pomýlil, ale to, že to bolo nechutné a zvrátené, na tom trvám. Pán kolega Šuca, no ono je to tak, že viete, ja viem, že vy by ste sa ma strašne radi zbavili tu, ale a kto vám to tu bude vykrikovať potom? Však tu Hlina ostane posledný sám. Kto vám tie zlodejiny tu bude popisovať a kto vám bude o nich rozprávať? Viem, že by ste boli veľmi radi, keby ste sa ma zbavili. Ale takú radosť vám neurobím. Viete, ja vám gratulujem k tomu, čo ste povedali, a dúfam, že si to voliči zapamätajú, vy ste diskusiu o okrádaní chorých ľudí, o parazitovaní na tom najcennejšom, čo ľudia majú, na ich zdraví, ste označili za hlúpu. Za nehodnú. Chcem povedať, pán kolega Šuca, že trvám na tom, čo som povedal, každý jeden nominant strany SMER by sa mal hanbiť a každý jeden nominant strany SMER by mal odstúpiť z kandidátky za to, čo ste slovenskému zdravotníctvu vy a vaši nominanti urobili. Ďakujem pekne.